b'\n_START_ARTICLE_\nPiikkimonni\n_START_SECTION_\nPiikkimonni Suomessa\n_START_PARAGRAPH_\n1920-luvulla tuotiin useita satoja piikkimonneja Suomeen, jossa niit\xc3\xa4 istutettiin aluksi Espoon Tuohilampeen ja er\xc3\xa4\xc3\xa4seen Siuntion pikkuj\xc3\xa4rveen. Kanta kasvoi hyvin, ja kaloja siirrettiin sitten edelleen muihin pieniin mets\xc3\xa4j\xc3\xa4rviin jokseenkin ep\xc3\xa4j\xc3\xa4rjestelm\xc3\xa4llisesti. Alkuaikoina siirtoja tehtiin eri puolelle maata, mutta 1950-luvun j\xc3\xa4lkeen istutuksia ei juuri ole tehty. Nykyiset esiintym\xc3\xa4t ovat keskittyneet Salpaussel\xc3\xa4n etel\xc3\xa4puolelle, ja erityisesti Lopelle, jossa piikkimonni el\xc3\xa4\xc3\xa4 useissa lammissa ja j\xc3\xa4rviss\xc3\xa4. Vaikka piikkimonni on alun perin rehevien vesien ja rauhallisten jokien kala, Suomessa se on menestynyt l\xc3\xa4hinn\xc3\xa4 mutapohjaisissa mets\xc3\xa4lammissa. Nyky\xc3\xa4\xc3\xa4n piikkimonnia on kuitenkin my\xc3\xb6s joissakin jokivesiss\xc3\xa4 ja Suomenlahden rantavesiss\xc3\xa4.'